b'\n_START_ARTICLE_\nVilhelm M\xc3\xb8ller\n_START_PARAGRAPH_\nFrederik Vilhelm M\xc3\xb8ller (f\xc3\xb8dt 6. oktober 1846 i Humleb\xc3\xa6k, d\xc3\xb8d 23. august 1904 i Hornb\xc3\xa6k) var en dansk forfatter og udgiver._NEWLINE_Vilhelm M\xc3\xb8ller var s\xc3\xb8n af k\xc3\xb8bmand F.V. M\xc3\xb8ller og Karen Marie f\xc3\xb8dt Holm, blev student fra Sor\xc3\xb8 Akademi 1865, studerede nogle \xc3\xa5r jura og statsvidenskab, men fulgte s\xc3\xa5 sine litter\xc3\xa6re og journalistiske tilb\xc3\xb8jeligheder, blev medarbejder ved det af Robert Watt 1868 stiftede dagblad Dagens Nyheder og begyndte selv i efter\xc3\xa5ret 1870 udgivelsen af Nyt dansk Maanedsskrift, hvis form\xc3\xa5l bl.a. var at g\xc3\xb8re udlandets \xc3\xa5ndsstr\xc3\xb8mninger s\xc3\xa6rlig p\xc3\xa5 de videnskabelige omr\xc3\xa5der kendte her hjemme. Tidsskriftet, der blandt sine medarbejdere havde flere af de unge forfattere, der sluttede sig til Georg Brandes, oph\xc3\xb8rte at udkomme i 1874._NEWLINE_Et \xc3\xa5rs tid udgav M\xc3\xb8ller en slags forts\xc3\xa6ttelse i ugeskriftet Flyvende Blade, men overtog s\xc3\xa5 i 1877 redaktionen af det af Richard Kaufmann stiftede ugeblad Nutiden. Heri skrev han i \xc3\xa5renes l\xc3\xb8b en stor m\xc3\xa6ngde artikler: Karakteristikker af forfattere og skuespillere, kritikker af b\xc3\xb8ger og teaterforestillinger, popul\xc3\xa6re fremstillinger fra naturlivets omr\xc3\xa5de med mere Nutiden oph\xc3\xb8rte at udkomme 1890. Senere har han bist\xc3\xa5et forlagsboghandler Ernst Bojesen ved udgivelsen af Juleroser og det illustrerede skandinaviske h\xc3\xa6fteskrift Norden._NEWLINE_Lejlighedsvis har han skrevet artikler i de fleste k\xc3\xb8benhavnske blade og fra 1890 teaterartikler i Tilskueren, skarpe, men interessante kritikker og betragtninger af dramaturgisk art, der vidne om indg\xc3\xa5ende kendskab til og fin sans for scenens kunst. 1893 beskikkedes han til censor for privatteatrene i K\xc3\xb8benhavn, fra 1895 tillige for varieteernes repertoire._NEWLINE_Allerede meget tidlig begyndte M\xc3\xb8ller sin ret omfattende udgivervirksomhed med en udgave af Carl Baggers samlede v\xc3\xa6rker (1866-67); siden har han udgivet Ilia Fibigers Digte (1867), et udvalg med biografier af glemte danske digtere fra det 19. \xc3\xa5rhundrede under titlen Efterklang (1867), efter J.P. Jacobsens d\xc3\xb8d dennes Samlede Skrifter (1888) samt i 1893 Darwin, hans Liv og L\xc3\xa6re, hvori han samlede de af Jacobsen skrevne artikler om Darwins v\xc3\xa6rker, som han supplerede med bl.a. en skildring af Darwins Liv og personlighed. Endnu under udgivelse er Verdenslitteraturens Perler, en refererende oversigt over alle tiders mest ber\xc3\xb8mte digterv\xc3\xa6rker. Endvidere har han foretaget en del overs\xc3\xa6ttelser og bearbejdelser af fremmede v\xc3\xa6rker af \xc3\xa6stetisk og popul\xc3\xa6r-videnskabelig art._NEWLINE_M\xc3\xb8llers omfattende litter\xc3\xa6re virksomhed vidner om alsidige kundskaber, v\xc3\xa5gen kritisk sans og selvst\xc3\xa6ndig opfattelse. Han er rig p\xc3\xa5 ideer og planer, og denne \xc3\xa5ndslivlighed pr\xc3\xa6ger ogs\xc3\xa5 hans fremstilling og stil, der undertiden er noget s\xc3\xa6r ligesom hans synsm\xc3\xa5de, men altid f\xc3\xa6ngslende._NEWLINE_M\xc3\xb8ller, der i februar 1896 udn\xc3\xa6vntes til titul\xc3\xa6r professor, var f\xc3\xb8rst gift med Agnes f\xc3\xb8dt Jensen og \xc3\xa6gtede 1897 Augusta Julie Petersen, f\xc3\xb8dt Dons, datter af kaptajn, direkt\xc3\xb8r J. Dons og enke efter pianofortefabrikant Johannes Albert Petersen. 1903 blev han Ridder af Dannebrog. Vilhelm M\xc3\xb8ller er begravet p\xc3\xa5 Assistens Kirkeg\xc3\xa5rd.'